Document ID: /fineweb-2-swissfilter-quality_10-filterrobots/filtered/02821.jsonl.gz/9

Mladi, lijepi, talentirani, uspješni u Njemačkoj i ponosni na svoje hrvatsko podrijetlo. Ovako bi u samo nekoliko riječi mogli opisati Mirandu Čondić Kadmenović, umjetničkog imena Mimi Fiedler i Danijela Stanića, voditelje ovogodišnje Večernjakove domovnice.
Njih dvoje će u subotu, 4. ožujka u prestižnoj Kongresnoj dvorani u Bad Homburgu povesti pobjednike izbora do nagrade, te pred oko 600-ak uglednih gostiju iz Hrvatske, Njemačke, Švicarske, Austrije, Belgije, Francuske, voditi program ove gala večeri. Dok će Danijel program voditi na njemačkom jeziku, Mimi će to učiniti na hrvatskom.
Popularna glumica iz Sviba
– Voditi program Domovnice meni je posebna čast, a posebno mi je zadovoljstvo što mogu to učiniti na svom hrvatskom jeziku – kazala je Mimi. Ona je zbog Večernjakove domovnice otkazala i nastup u jednoj popularnoj emisiji njemačkog SAT1 . – Zapravo, snimanje za tu emisiju je trebalo biti baš na taj dan, ali napravili smo to malo ranije, kako bih mogla doći na Domovnicu – otkriva lijepa glumica.
Koliko voli svoju domovinu pokazuje to u svakom svom televizijskom nastupu u Njemačkoj. Činila je to i dok se natjecala u jako popularnom showu Stepping Out, a kasnije i u jednako popularnom glazbenom showu “ It takes 2”. Naša Mimi obvezno bi nešto kazala na hrvatskom jeziku, te pozvala svoje Hrvate da je prate kroz show i glasuju za nju. Mimi je njemačka glumica hrvatskog podrijetla. S roditeljima je iz rodnog Sviba, općina Cista Provo, u Njemačku došla sa samo dvije godine.
Glumila je u brojnim njemačkim filmovima i serijama, a najpoznatija je po ulozi Hrvatice Nike Banović u Tatortu, jednoj od popularnijih kriminalističkih serija u Njemačkoj.
Glumila je i u serijama Die Wache (RTL), Bei aller Liebe (ZDF), Alarm für Cobra 11-Die Autobahnpolizei, Grosstadrevier, Im Namen des Gesetzes i brojnim drugim. Modna je urednica u Magazinu Neue Mode Magazine, bavi se fotografijom.
Kad je čuo da će biti dio voditeljskog tima Večernjakove Domovnice, Danijel Stanić je rekao: – Nevjerojatno, prošle sam godine došao na Domovnicu kao jedan od nominiranih koji su prošli u finale, sjedio sam i s divljenjem gledao sve ono što su Hrvati uspjeli napraviti ovdje u tuđini, u Bad Homburgu. Gledao sam kako se Nijemci tome dive, a ove godine ću biti na pozornici i gledati sve te ljude kako odaju počast najpopularnijima i najuspješnijim Hrvatima u Europi. Za mene je to nešto nevjerojatno”.
Kod Heidi Klum
Danijel je, voditelj i glumac iz Frankfurta. Njemačka javnost ga je upoznala dok je kod Heidi Klum vodio popularnu emisiju “Etage7”, na njemačkom TV kanalu ProSieben. Tad se družio s mladom hrvatskom manekenkom Ivanom Teklić koja se natjecala u showu. S roditeljima je iz Garevca u Frankfurt došao u vrijeme Domovinskog rata. Imao je samo šest godina. Danas mu je velika želja raditi u Hrvatskoj. Večernjakova domovnica mu je svakako put prema ostvarenju te želje.
Marijana Dokoza